text: Vejlegården: Hackere skal betale 1,4 mio. kr. i erstatning
  30 april 2015 kl. 16.58
  Tre mænd skal betale i alt 1,4 millioner kroner i erstatning til fagforbundet 3F, fordi de under konflikten med Vejlegården hackede fagforbundets hjemmeside.
  Københavns Byret har torsdag fundet de tre skyldige i at stå bag hackerangreb på såvel 3F som HK og LO.
  Hærværket blev udformet som et såkaldt DOS-angreb, og ifølge politiet var årsagen konflikten omkring Restaurant Vejlegården i Vejle.
  Ifølge politiet er mændene med i hackergruppen Anonymous, som er en gruppe, der kæmper for ytringsfrihed.
  Ved første retsmøde kom det imidlertid frem, at Anonymous i en YouTube-video tog afstand fra de tre mænds cyberangreb.
  Hovedpersonen i sagen var en 32-årig mand, der straffes med 60 dages fængsel. Men han undgår frihedsberøvelsen, fordi straffen gøres betinget af, at han udfører samfundstjeneste i 60 timer.
  Denne mand havde ifølge byretten en ledende rolle i lovovertrædelsen.
  En anden, der er 26 år, er idømt 40 dages fængsel, som ligeledes gøres betinget af, at han yder ulønnet samfundsgavnligt arbejde i 40 timer.
  Den tredje er dømt til psykiatrisk behandling.
  En af mændene var i øvrigt selv medlem af 3F, mens hackerne slog til mod fagforbundet.
  På ét punkt er trioen dog frifundet. Det gælder anklagen om, at de også angreb Socialdemokraternes hjemmeside.
  